**NOTA DE FUNDAMENTARE**

**la proiectul de** **hotărâre a Guvernului cu privire la aprobarea Programului** **național privind controlul armelor de calibru mic şi armamentului ușor pentru anii 2026-2030 (Programul SALW)**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul de hotărâre a Guvernului cu privire la aprobarea Programului național privind controlul armelor de calibru mic şi armamentului ușor pentru anii 2026-2030 este elaborat de către Ministerul Afacerilor Interne. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Necesitatea aprobării Programului național privind controlul armelor de calibru mic şi armamentului ușor pentru anii 2026-2030 (în continuare – *Programul SALW*) rezidă din acțiunea nr. 151 a Planului Național de Reglementări pentru anul 2025, aprobat prin Hotărârea Guvernului nr. 841/2024. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| Circulația armelor de uz civil este reglementată strict de legislația națională, actul de bază fiind Legea nr. 130/2012 privind regimul armelor şi al muniţiilor cu destinaţie civilă.  Alinierea treptată a legislației Republicii Moldova la prevederile legislației Uniunii Europene în toate domeniile, este un angajament asumat de stat în cadrul Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, ratificat prin Legea nr. 112/2014.  În aceste condiții, în cadrul exercițiilor de screening bilateral cu Comisia Europeană pe marginea Capitolului 24 – Justiție, liberate și securitate, Capitolului 1 – Libera circulație a mărfurilor și Capitolului 31 – Politica externă, de securitate și apărare, Republicii Moldova i-a fost recomandat de a adopta un document național de politici publice care să acopere componenta de „arme mici și armament ușor” (SALW) în corespundere cu Strategia Uniunii Europene împotriva armelor de foc ilicite, a armamentului mic și armamentului ușor, precum și a munițiilor pentru acestea.  Unul din Obiectivele generale ale Programului de prevenire și combatere a criminalității pentru anii 2022-2025, aprobat prin Hotărârea Guvernului nr. 948/2022 îl constituie *Revizuirea mecanismului cu privire la accesul la arme din perspectiva restricționării, precum și stabilirea unor proceduri riguroase de monitorizare, marcare și control asupra armelor din circuitul civil*.  Reieșind din faptul că, Programul menționat supra expiră la sfârșitul anului 2025, Ministerul Afacerilor Interne și-a luat angajamentul de a elabora și promova un nou document de politici publice – Programul național privind controlul armelor de calibru mic şi armamentului ușor pentru anii 2026-2030, implementarea căruia se va face prin intermediul Planului de acțiuni care însoțește Programul. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Programul național privind controlul armelor de calibru mic şi armamentului ușor pentru anii 2026-2030 a fost elaborat în conformitate cu prevederile Hotărârii Guvernului nr. 386/2020 cu privire la planificarea strategică și cuprinde următoarele capitole:  Introducere  Analiza situației  Obiective  Indicatori de monitorizare  Impactul  Costuri  Riscuri de implementare  Autorități/Instituții responsabile  Proceduri de monitorizare, evaluare și raportare, precum și Planul de acțiuni propriu-zis, prin care se vor implementa acțiunile planificate.  Astfel, în partea descriptivă a Programului SALW, capitolul „Introducere” conține o retrospectivă a cadrului legal existent în ceea ce privește monitorizarea și controlul asupra circulației cu arme mici și armament ușor, făcând tangență și cu alinierea acestuia la Obiectivele de dezvoltare durabilă conform Cadrului național de monitorizare a implementării Agendei de Dezvoltare Durabilă 2030.  În aceeași ordine de idei, se comunică despre faptul că, implementarea Programului SALW va contribui la implementarea Strategiei Naționale de Dezvoltare „Moldova Europeană 2030”, în special a obiectivului strategic 9. *Promovarea unei societăți pașnice și sigure* și a direcției de politici și intervenții prioritare nr. 5.29. *Politici și management de securitate și ordine publică*.  Totodată, partea introductivă conține referințe la principiile care urmează a fi respectate în cadrul implementării Programului SALW, conform referințelor din Hotărârea Guvernului nr. 386/2020 menționată anterior.  Se comunică despre Raportul de țară pentru anul 2024 privind Republica Moldova al Comisiei Europene[[1]](#footnote-1), care însoțește documentul „*Comunicarea din 2024 privind politica de extindere a UE*” (nr. SWD (2024) 698 din 30.10.2024), prin care, Comisia Europeană a recomandat Republicii Moldova ca în anul 2025:  să continue să intensifice și să îmbunătățească schimbul de date prin canalul SIENA și colectarea, analiza și partajarea aferentă a datelor, între servicii, sprijinită prin utilizarea productivă a instrumentelor de schimb de informații;  - să operaționalizeze Punctului central național privind armele și să instituie un sistem de alertă rapidă în domeniul drogurilor;  - să își alinieze în continuare legislația privind armele la acquis-ul UE;  - să își sporească în continuare capacitățile de depistare, prevenire și urmărire penală a formelor grave de criminalitate organizată, cu un accent special pe traficul de persoane, droguri, criminalitatea informatică, spălarea banilor și arme.  Totodată, Comisia Europeană a constatat că, deși Republica Moldova este parte la Tratatul privind comerțul cu arme, nu dispune de o strategie națională separată pentru armele de calibru mic și armamentul ușor (SALW).  Capitolul „Analiza situației” conține informații cu referire la principalele prevederi ale cadrului legal aferent circulației armelor, precum și, modificările care au fost operate de-a lungul timpului la acesta, în context, Legea nr. 130/2012 privind regimul armelor şi al muniţiilor cu destinaţie civilă și Hotărârea Guvernului nr. 293/2014 pentru aprobarea Regulamentului cu privire la regimul armelor şi al muniţiilor cu destinaţie civilă.  De asemenea, capitolul respectiv conține o analiză a situației la momentul actual privind circulația armelor și munițiilor de uz civil, în context, numărul deținătorilor de arme, numărul armelor deținute, tipurile de arme pe care le dețin, numărul infracțiunilor și incidentelor înregistrate cu utilizarea armelor, inclusiv și a celor deținute în mod ilegal, date privind importul în Republica Moldova de armament, piese și accesorii din ultimii 5 ani, încălcările depistate la posesorii legali de arme din uzul civil, precum și informații cu referire la importurile de materiale explozive utilizate în circuitul civil.  Subsidiar, la capitolul menționat se face referire la colaborarea Republicii Moldova cu organismele internaționale, în vederea prevenirii și combaterii criminalității organizate, a traficului ilicit de arme și muniții, precum și pentru consolidarea capacităților instituțiilor statului de a interveni în situații de risc sporit, în ceea ce privește circulația ilicită a armelor de foc.  Astfel, sunt enumerate mai multe proiecte de susținere financiară, de care beneficiază organele de aplicare a normelor de drept, în ceea ce privește consolidarea eforturilor statului în vederea asigurării unui control strict asupra circulației legale a armelor.  De asemenea, capitolul conține o Analiză SWOT a privind circulația armelor de uz civil în Republica Moldova, fiind evidențiate punctele forte, cele slabe, oportunitățile și amenințările la acest capitol.  Programul SALW își propune 5 obiective specifice, care vor contribui la atingerea Obiectivului general din Strategia de dezvoltare a domeniului afacerilor interne pentru anii 2022-2030, care sunt:  Obiectivul specific nr. 1. Consolidarea cadrului normativ național în vederea îmbunătățirii evidenței și controlului circulației armelor, munițiilor și explozivilor, inclusiv și din perspectiva preocupărilor ce țin de gen și vârstă, în politicile de control al armelor;  Obiectivul specific nr. 2. Consolidarea capacităților instituțiilor statului în domeniul controlului și urmăririi armelor, munițiilor și substanțelor explozive;  Obiectivul specific nr. 3. Sporirea acțiunilor de mediatizare bazate pe principiul *Problem Oriented Policy (politici orientate pe problemă)*, pentru sensibilizarea societății civile privind predarea benevolă a armelor din posesie ilegală;  Obiectivul specific nr. 4. Asigurarea condițiilor optime de depozitare și păstrare a armelor și munițiilor până în 2030;  Obiectivul specific nr. 5. Consolidarea cooperării între autoritățile naționale și cele internaționale, în vederea combaterii traficului, fabricării și deținerii ilicite de armament, muniții și substanțe explozive.  Programul SALW conține și informația cu privire la „*Indicatorii de monitorizare*”, făcând referință la indicatorii de monitorizare pentru fiecare Obiectiv specific, inclusiv și referințe la valoarea intermediară propusă pentru anul 2028.  În cadrul procesului de elaborare a proiectului documentului de politici publice, se prognozează că Programul SALW ar trebui să producă un impact puternic asupra populației, prin crearea cadrului normativ legal ce ar asigura securitatea cetățenilor de la eventuale amenințări și pericole ce țin de circulația armelor, munițiilor și a explozibilului.  Astfel, Programul SALW va avea un impactul social, economic, de gen, impact asupra securității și ordinii publice, instituțional, psihologic și cultural, care au fost desfășurate în partea descriptivă a documentului de politici publice.  În Capitolul referitor la „Costuri”, se estimează că, implementarea Programul SALW și a Planului de acțiuni care îl însoțește, va avea un impact financiar de circa 27.371.000 lei, dintre care 6.091.000 lei - cheltuieli din bugetul de stat, 17.680.000 lei - sunt acoperiți din suportul partenerilor externi, iar 3.600.000 lei reprezintă costuri neacoperite.  Totodată, instituțiile implicate în activitățile planificate vor continua discuțiile cu partenerii de dezvoltare ai Republicii Moldova, care sunt implicați plenar în acordarea suportului necesar consolidării eforturilor statului în controlul cu SALW, în special UNDP, UNODA, OSCE, CEPOL, SEESAC, FRONTEX, AMAT, Golden West și alți parteneri, în vederea identificării și oferirii surselor de asistență financiară externă, care să acopere desfășurarea acțiunilor planificate care nu au prevăzut suport bugetar.  Partea descriptivă a Programului SALW conține o evaluare a riscurilor de implementare a acestuia, totodată, fiind identificate unele măsuri de atenuare a acestor riscuri, în vederea asigurării implementării cu succes a activităților planificate.  Făcând referire la autoritățile responsabile de implementarea Programului SALW, acestea au fost identificate ca fiind următoarele: Ministerul Afacerilor Interne, Ministerul Justiției, Ministerul Apărării, Ministerul Afacerilor Externe, Ministerul Finanțelor, Ministerul Dezvoltării Economice și Digitalizării, Ministerul Infrastructurii și Dezvoltării Regionale, Ministerul Educației și Cercetării, Serviciul de Informații și Securitate, Serviciul Vamal, Serviciul Prevenirea si Combaterea Spălării Banilor, Agenția Servicii Publice, Inspectoratul Național de Supraveghere Tehnică.  Ultimul Capitol al părții descriptive conține mențiuni referitor la modalitățile de monitorizare, evaluare și raportare a activităților planificate, făcându-se referire la prezentarea rapoartelor de evaluare intermediară de către Ministerul Afacerilor Interne (până la data de 15 aprilie 2028) și evaluare finală (până la data de 15 aprilie 2031), în adresa Guvernului, în conformitate cu cadrul metodologic aprobat de Cancelaria de Stat: Ghidul metodologic pentru evaluarea intermediară și ex-post a politicilor publice, cu respectarea criteriilor de relevanță, efectivitate, eficiență, durabilitate, impact și coerență.  După cum s-a menționat mai sus, Programul SALW are stabilite 5 obiective specifice, atingerea acestora fiind planificată prin 42 acțiuni distincte, care vor presupune implicarea plenară a tuturor actorilor cu competențe în domeniul de referință, care au fost menționați la capitolul „Autorități/Instituții responsabile”.  Totodată, Planul de acțiuni pentru implementarea Programului SALW, are stabiliți indicatori de monitorizare, costuri de implementare, termenele de realizare, instituțiile responsabile, precum și partenerii de dezvoltare care acordă suport instituțiilor statului pe acest palier. |
| 3.2. Opțiunile alternative analizate și motivele pentru care acestea nu au fost luate în considerare |
| Nu este aplicabil |
| **4. Analiza impactului de reglementare** |
| 4.1. Impactul asupra sectorului public |
| Nu este aplicabil. |
| 4.2. Impactul financiar și argumentarea costurilor estimative |
| Se estimează că, implementarea Programul SALW și a Planului de acțiuni care îl însoțește, va avea un impact financiar de circa 27.371.000 lei, dintre care 6.091.000 lei - cheltuieli din bugetul de stat, 17.680.000 lei - sunt acoperiți din suportul partenerilor externi, iar 3.600.000 lei reprezintă costuri neacoperite.  Pe cale de consecință, instituțiile implicate în activitățile planificate vor continua discuțiile cu partenerii de dezvoltare ai Republicii Moldova, în vederea identificării și acordării suportului necesar, inclusiv și financiar, care să acopere acțiunile planificate care nu au prevăzut suport bugetar, întru consolidarea eforturilor statului în domeniul controlului asupra circulației armelor mici și armamentului ușor, în special UNDP, UNODA, OSCE, CEPOL, SEESAC, FRONTEX, AMAT, Golden West și alți parteneri. |
| 4.3. Impactul asupra sectorului privat |
| Nu este aplicabil. |
| 4.4. Impactul social  4.4.1. Impactul asupra datelor cu caracter personal  4.4.2. Impactul asupra echității și egalității de gen |
| Nu este aplicabil |
| 4.5. Impactul asupra mediului |
| Nu este aplicabil |
| 4.6. Alte impacturi și informații relevante |
| Nu este aplicabil. |
| **5. Compatibilitatea proiectului actului normativ cu legislația UE** |
| 5.1. Măsuri normative necesare pentru transpunerea actelor juridice ale UE în legislația națională |
| Nu este aplicabil. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Nu este aplicabil. |
| **6. Avizarea și consultarea publică a proiectului actului normativ** |
| La 30.04.2025, în adresa instituțiilor care fac parte din cadrul Comisiei naţionale pentru monitorizarea circulației armelor de calibru mic şi a armamentului uşor, a fost remis un demers cu privire la desemnarea personalului pentru a participa în cadrul Grupului de lucru pe marginea elaborării Programului SALW.  Astfel, în perioada 06-07 mai 2025, Ministerul Afacerilor Interne, cu suportul Biroului de control pentru Europa de Sud-Est asupra armelor de calibru mic și a armamentului ușor (SEESAC), a organizat un atelier de lucru, în cadrul căruia au participat reprezentanții desemnați ai mai multor instituții cu competențe în controlul circulației armelor mici și armamentului ușor, și anume ai Ministerului Afacerilor Interne și instituțiilor subordonate, Ministerului Apărării, Ministerului Justiției, Ministerului Finanțelor (Serviciului Vamal), Serviciului de Informații și Securitate și experți din cadrul (SEESAC), la care s-a discutat pe marginea situației actuale la capitolul circulației armelor mici și armamentului ușor, inclusiv și a munițiilor pentru acestea, riscurile emergente, soluții identificate pentru atenuarea acestora, necesitatea consolidării eforturilor tuturor instituțiilor statului cu competențe în domeniul de referință, în vederea creării unui cadru normativ coerent, care să contribuie la asigurarea unui climat de siguranță pentru întreaga populație a Republicii Moldova.  Constatările și propunerile înaintate în cadrul atelierului de lucru se regăsesc în partea descriptivă a documentului de politici publice.  Corespunzător, proiectul Programului și planul de acțiuni a fost elaborat participativ și coordonat preventiv cu părțile interesate.  Totodată, în scopul respectării prevederilor Legii nr. 239/2008 privind transparența în procesul decizional, la 03.04.2025 pe pagina web oficială a Ministerului Afacerilor Interne (www.mai.gov.md), directoriul „Transparența”, secțiunea „Consultări publice” și pe platforma guvernamentală [www.particip.gov.md](http://www.particip.gov.md), a fost publicat anunțul privind inițierea elaborării Programului SALW ([https://particip.gov.md/ro/document/stages/\*/14245](https://particip.gov.md/ro/document/stages/*/14245)), iar la 17.04.2025 a fost publicat Conceptul Programului național privind controlul armelor de calibru mic şi armamentului ușor pentru anii 2026-2030  ([https://particip.gov.md/ro/document/stages/\*/14327](https://particip.gov.md/ro/document/stages/*/14327)). |
| **7. Concluziile expertizelor** |
| Nu este aplicabil. |
| **8. Modul de încorporare a actului în cadrul normativ existent** |
| Actul normativ se încadrează în cadrul normativ existent. |
| **9. Măsurile necesare pentru implementarea prevederilor proiectului actului normativ** |
| Aprobarea prezentului proiect va genera modificarea următoarelor acte normative:  Legea nr. 130/2012 privind regimul armelor de foc și al munițiilor cu destinație civilă;  Legea nr. 67/2024 privind regimul explozivilor de uz civil;  Hotărârea Guvernului nr. 293/2014 privind aprobarea Regulamentului cu privire la regimul armelor și al munițiilor cu destinație civilă;  Hotărârii Guvernului nr. 1324/2016 pentru aprobarea Reglementării tehnice privind cerințele esențiale de securitate ale explozibililor de uz civil, punerea la dispoziție pe piață și controlul explozibililor de uz civil.  Urmare a executării acțiunii nr. 6 din proiectul Planului de acțiuni care însoțește Programul SALW (*Analiza cadrului legal existent (Cod penal, Cod contravențional) în vederea stabilirii și corelării sancțiunilor cu noile modificări la legislația din domeniul controlului circulației armelor și explozivilor de uz civil*), se va analiza necesitatea modificărilor la Codul Penal și Codul Contravențional în domeniul de referință. |

**Secretar de stat Alexandru BEJAN**

1. https://enlargement.ec.europa.eu/document/download/858717b3-f8ef-4514-89fe-54a6aa15ef69\_en?filename=Moldova%20Report%202024.pdf [↑](#footnote-ref-1)